Foilsiú teachtaireachta maidir le leasú caighdeánach a fhormheas, ar leasú ar shonraíocht táirge atá ann le haghaidh ainm in earnáil an fhíona, dá dtagraítear in Airteagal 17(2) agus (3) de Rialachán Tarmligthe (AE) 2019/33 ón gCoimisiún

(2022/C 298/09)

Foilsítear an teachtaireacht seo i gcomhréir le hAirteagal 17(5) de Rialachán Tarmligthe (AE) 2019/33 ón gCoimisiún (1).

TEACHTAIREACHT MAIDIR LE LEASÚ CAIGHDEÁNACH AR AN DOICIMÉAD AONAIR

“Coteaux Varois en Provence”

PDO-FR-A0725-AM02

Dáta teachtaireachta: 18 Bealtaine 2022

TUAIRISC AR AN LEASÚ FORMHEASTA AGUS CÚISEANNA LEIS

1. Ainm an tsonrúcháin

Rinneadh litriú an tsonrúcháin “Coteaux Varois en Provence” a chomhchuibhiú síos tríd an tsonraíocht trí cheannlitir a úsáid don “V” in “Varois”.

Ní dhéanann an leasú seo difear don doiciméad aonair.

2. Limistéir ina dtugtar faoi na hoibríochtaí éagsúla

Leasaíodh Caibidil I den tsonraíocht táirge don sonrúchán “Coteaux Varois en Provence”, cuireadh le pointe “IV – Criosanna agus limistéir ina dtugtar faoi na hoibríochtaí éagsúla” trí thagairt don Chód Geografach Oifigiúil, ina n-aithnítear agus ina liostaítear na bardais de réir roinne ar an leibhéal náisiúnta. Leis an leasú eagarthóireachta sin, ligtear don limistéar geografach a bheith aitheanta le tagairt do leagan 2020 den Chód Tíreolaíoch Oifigiúil, a choinníonn an Institiúid Náisiúnta Staidrimh agus Staidéar Eacnamaíoch (INSEE) cothrom le dáta agus a thugann deimhneacht dhlíthiúil don sainiú ar an limistéar geografach.

Cuireadh an tagairt chéanna leis an doiciméad aonair faoi na ceannteidil “Limistéar geografach” agus “Limistéar díreach in aice láimhe”.

3. Bainistíocht fíonghort

Leasaíodh Caibidil I den tsonraíocht táirge don sonrúchán “Coteaux Varois en Provence”, rinneadh pointe “VI – Bainistíocht fíonghort” a thabhairt cothrom le dáta a mhéid a bhaineann le rialacha maidir le dlús plandaithe. Baineadh an líon íosta plandaí in aghaidh an heicteáir. Ríomhtar an dlús plandaithe i ndáil le hachar uasta in aghaidh an phlanda de 2,5 méadar cearnach. Faightear an t-achar dromchla sin tríd an spásáil idir na línte a iolrú faoin spásáil idir na fíniúnacha. Níor cheart don achar idir línte a bheith níos mó ná 2,5 méadar, agus ba cheart don achar idir fíniúnacha sa líne chéanna a bheith 0,80 méadar ar a laghad.

Leasaíodh an doiciméad aonair faoin bpointe “Cleachtais fíonóireachta”.

4. Bearta a bhaineann le margaíocht fíona

Leasaíodh Caibidil I den tsonraíocht táirge le haghaidh an tsonrúcháin “Coteaux Varois en Provence” faoi phointe “IX. 4 – Forálacha a bhaineann leis an bhfíon a chur ar an margadh lena dhíol le tomhaltóirí” chun deireadh a chur leis an dáta ónar féidir na fíonta a bheith i gcúrsaíocht idir na trádálaithe éagsúla. Agus deireadh á chur leis an dáta sin, ligtear d’fhíonta gluaiseacht faoi shaoirse idir trádálaithe a luaithe agus a thagann deireadh leis an bhfíonóireacht.

Ní dhéanann an leasú seo difear don doiciméad aonair.

5. Ceanglais maidir le dearbhú

Leasaíodh Caibidil II den tsonraíocht táirge don sonrúchán “Coteaux Varois en Provence” faoi phointe 3. “Dearbhú roimh an mbuidéalú/an bpacáistiú” chun a shonrú go simplí nach mór d’aon oibreoir ar mian leis fíon atá cumhdaithe faoin sonrúchán a bhuidéalú/a phacáistiú dearbhú buidéalaithe/pacáistithe don bhaisc lena mbaineann a chur faoi bhráid an chomhlachta cigireachta fhormheasta. Sainítear an bhaisc mar aonad aonfhoirmeach ó choimeádán amháin nó níos mó ná coimeádán amháin. Beidh na nósanna imeachta dearbhaithe a éilítear ar oibreoirí san áireamh sa phlean rialaithe don sonrúchán.

Ní dhéanann an leasú seo difear don doiciméad aonair.

6. Príomhphointí na sonraíochtaí atá le seiceáil

Leasaíodh Caibidil III den tsonraíocht táirge don sonrúchán “Coteaux Varois en Provence” chun an liosta de phríomhphointí na sonraíochta táirge a úsáidtear chun an fíon a sheiceáil a thabhairt cothrom le dáta.

Ní dhéanann an leasú seo difear don doiciméad aonair.

Tugadh sonraí teagmhála an údaráis rialaithe i gCaibidil III cothrom le dáta freisin. Rinneadh an nuashonrú sin don doiciméad aonair faoi “Shonraí teagmhála” freisin.

DOICIMÉAD AONAIR

1. Ainm(neacha)

Coteaux Varois en Provence

2. An cineál táisc gheografaigh

STFC – Sonrúchán Tionscnaimh faoi Chosaint

3. Catagóirí táirgí fíniúna

1. Fíon

4. Tuairisc ar an bhfíon nó ar na fíonta

1. Tuairisc anailíseach

TUAIRISC ACHOMAIR I SCRÍBHINN

Is fíonta dearga, rosé agus geala socra iad na fíonta ag a bhfuil an sonrúchán “Coteaux Varois en Provence”.

Tráth an phacáistithe, níor cheart do mhéid aigéid mhalaigh fíonta dearga a bheith níos airde ná 0,4 gram in aghaidh an lítir.

I ndiaidh an choipthe, bíonn méid siúcra choipigh (glúcós + fruchtós) nach mó ná nó cothrom le 4 g/l ag na fíonta geala agus rosé, agus 3 g/l i gcás na bhfíonta dearga.

Tá neart alcóil nádúrtha íosta de 11 % de réir toirte ag na fíonta.

Tá na critéir anailíseacha eile i gcomhréir le rialacha an Aontais.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) Íosmhéid aigéadachta iomláine i milleachoibhéisí in aghaidh an lítir Uasmhéid aigéadachta luainí (mar mhilleachoibhéisí in aghaidh an lítir) Uasmhéid dé-ocsaíde sulfair iomláine (mar mhilleagraim in aghaidh an lítir)

2. Tuairisc orgánaileipteach

TUAIRISC ACHOMAIR I SCRÍBHINN

Tá na trí chineál ó Provence, is iad sin, Cinsaut N, Grenache N agus Syrah N, le fáil sna fíonta rosé, atá tirim agus dath bándearg domhain beoga orthu, agus iad sainiúil mar gheall ar na dea-bholaithe de thorthaí úra agus dearga go minic a bhíonn orthu. Cuireann roinnt bolaithe spíosracha nó “garrigue”, atá cosúil le tím, marós, giolcach shléibhe, aiteal, etc., le castacht na próifíle aramataí a bhíonn orthu uaireanta. Bíonn cothromaíocht mhaith idir úire agus struchtúr sa bhéal ag na fíonta sin.

Tagann na fíonta dearga as cumasc comhchuí cineálacha Grenache N, Syrah N agus Mourvèdre N den chuid is mó. Is fíonta flaithiúla agus dea-struchtúrtha atá iontu agus éiríonn go maith leo agus iad á gcoimeád, bíonn tainniní saibhre agus síodúla acu, agus baineann na bolaithe torthaíocha atá orthu le bolaithe de spíosraí agus scrobarnac garrigue.

Is as cineál Vermentino B a dhéantar na fíonta geala tirime go príomha, agus iad measctha le cineálacha Grenache B, Clairette B, Sémillon B nó Ugni blanc B go minic, cineálacha a mbaineann cumhrán mín leo. Bíonn cothromaíocht mhaith idir úire agus maothlachas acu.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) Íosmhéid aigéadachta iomláine i milleachoibhéisí in aghaidh an lítir Uasmhéid aigéadachta luainí (mar mhilleachoibhéisí in aghaidh an lítir) Uasmhéid dé-ocsaíde sulfair iomláine (mar mhilleagraim in aghaidh an lítir)

5. Cleachtais fíon oireachta

5.1. Cleachtais fhíon eolaíocha shonracha

An modh saothraithe

Dlús plandaithe:

Níor cheart don limistéar atá ar fáil le haghaidh gach planda a bheith níos mó ná 2.5 mhéadar cearnach. Faightear an t-achar dromchla sin tríd an spásáil idir na línte a iolrú faoin spásáil idir na fíniúnacha.

Níor cheart don achar idir na línte a bheith níos mó ná 2,5 méadar, agus ba cheart don achar idir fíniúnacha sa líne chéanna a bheith 0,80 méadar ar a laghad.

— Déantar prúnáil mheasctha (cuach nó cordon de Royat) ar na fíniúnacha; Tá uasmhéid de 6 spor ar a bhfuil uasmhéid de 2 bhachlóg ag gach fíniúin, nó uasmhéid de 12 bhachlóg in aghaidh na fíniúna.

— Is féidir prúnáil cána (modh “Guyot”) a dhéanamh ar chineálacha Cabernet-Sauvignon N agus Syrah N, le huasmhéid de 10 mblachlóg in aghaidh na fíniúna, lena n-áirítear 8 mblachlóg ar an adhmad fada. Ní cheadaítear uisciú le linn shéasúr fáis na bhfíniúnacha ach amháin má chuireann triomach leanúnach isteach ar fhorbairt fhiseolaíoch cheart na bhfíniúnacha agus ar aibiú na bhfíonchaor.

Cleachtas fíoneolaíoch sonrach

Agus fíonta rosé á dtáirgeadh, ceadaítear úsáid a bhaint as gualach fíoneolaíoch le haghaidh úrfhíonta agus fíonta óga atá fós faoi choipeadh tar éis iad a fháisceadh. Tá sé sin teoranta do 20 % de thoirt na bhfíonta rosé arna dtáirgeadh ag an déantóir fíona aonair le haghaidh gach buainte.

Leis na cleachtais fíonóireachta a ndéantar dá réir, ní mór rialacha an Aontais agus an Chóid Tuaithe agus Iascaireachta Muirí a chomhlíonadh mar aon leis na forálacha thuas.

5.2. Uastáirgeacht

60 heictilítear in aghaidh an heicteáir

6. Limistéar geografach críochaithe

Déantar na fíonchaora a bhuain agus na fíonta a tháirgeadh agus a fhorbairt sna bardais a leanas de roinn Var, bunaithe ar Chód Geografach Oifigiúil 2020: Barjols, Bras, Brignoles, Brue-Auriac, Camps-la-Source, La Celle, Châteauvert, Forcalqueiret, Garéoult, Méounes-lès-Montrieux, Nans-les-Pins, Néoules, Ollières, Pontevès, Rocbaron, La Roquebrussanne, Rougiers, Saint-Maximin-la-Sainte-Baume, Saint-Zacharie, Sainte-Anastasie-sur-Issole, Salernes, Seillons-Source-d’Argens, Signes, Tavernes, Tourves, Le Val, Varages agus Villecroze.

7. Cineál/cineálacha fíniúna

Cabernet-Sauvignon N

Carignan N

Cinsaut N – Cinsault

Clairette B

Grenache N

Grenache blanc B

Mourvèdre N – Monastrell

Sémillon B

Syrah N – Shiraz

Tibouren N

Ugni blanc B

Vermentino B – Rolle

8. Tuairisc ar an nasc (na naisc)

8.1. Tuairisc ar na tosca nádúrtha is ábhartha don nasc

Tá an limistéar geografach mar chuid de réigiún nádúrtha “aolchloch Provence”. Agus sléibhte réigiún Toulon agus Sainte-Baume ag an teorainn ó dheas, Barre de Saint-Quinis, agus ardchlár Canjuers sa tuaisceart agus Mount Aurélien agus aill Sainte-Victoire san iarthar, is féidir an réigiún a aithint ó na rilífí suntasacha ag airde idir 600 m agus os cionn 1 000 méadar os cionn leibhéal na mara ar mhasaíf Saint-Baume. Cumhdaítear 28 mbardas leis i roinn Var agus iad grúpáilte timpeall Brignoles.

Laistigh den limistéar geografach, rinneadh na dáileachtaí le haghaidh buaint fíonchaor a críochú go beacht i gcomhréir leis na gnáthchleachtais chun cinneadh a dhéanamh faoin áit is fearr le fíonghoirt a chur.

Tá a gheolaíocht agus a thopagrafaíocht saintréitheach, ar thaobh amháin, mar gheall ar shraith de mhachairí cré-aolchloiche a bhfuil a dtreoshuíomh anoir siar, ag athrú idir limistéir de “gravettes” (téarma áitiúil a chuireann sil-leagan carraigeach glárach agus snaíochair in iúl) agus breochloch, agus ar an taobh eile, mar gheall ar ardchlár ard ina bhfuil foirmíochtaí Triasacha áit a dtionscnaíonn príomh-aibhneacha Var.

Mar gheall ar airde an limistéir fíonsaothrúcháin, idir 350 méadar agus 500 méadar le haghaidh na gceapacha is airde, agus masaífí carraigeacha cailcreacha atá ann a chuireann cosc ar thionchair mhuirí, baineann saintréithe ilchríochacha leis an aeráid Mheánmhara atá sa limistéar geografach, mar a léirítear i leathadh na darach cuilinn i réigiún Brignoles agus na darach gallda sa tuaisceart. Bíonn an bháisteach bhliantúil idir 700 mm agus 900 mm agus na meánteochtaí thart ar13 °C. Bíonn an fómhar agus an t-earrach an-séimh go minic. Bíonn teochtaí arda i gcaitheamh an lae uaireanta sa samhradh, agus iad maolaithe ag oícheanta níos fuaire. Bíonn an geimhreadh an-fhuar agus crua, agus níos géire dá an chuid eile de réigiún Provençale.

Tá an limistéar fíonsaothrúcháin, atá neadaithe idir masaífí aolchloiche ar a bhfuil coilltí, ar chré breochloiche agus ag bunchnoic fánaí aolchloiche atá cumhdaithe le gairbhéal carraigeach. Tá na gleannta caol agus imchuacha ag airdí éagsúla acu. Is éard atá le fáil mórthimpeall an limistéir an limistéar geografach a chumhdaíonn na sonrúcháin tionscnaimh faoi chosaint “Côtes de Provence” agus “Coteaux d’Aix-en-Provence”, ach tá sé sainiúil mar gheall ar an nádúr a bhaineann leis na hithreacha aolchloiche (nó ithreacha cré-aolchloiche) ar fad agus an aeráid níos fuaire atá le fáil ann.

8.2. Tuairisc ar na tosca daonna is ábhartha don nasc

Cé gur cuireadh fíniúnacha san áit seo ó ré na Rómhánach, cuireadh stop le scaipeadh na bhfíonghort i ndiaidh ionraí na mbarbarach sa 5ú agus sa 6ú haois. Bhí fíonghoirt faoi rath arís níos deireanaí, tráth a spreag na manaigh i Mainistir Victor, agus na Teamplóirí agus Cuntaí Provence ina dhiaidh sin, agus cónaí orthu in Brignoles, iad. Is sa cheantar áitiúil go príomha a d’óltaí an fíon a dhéantaí, go háirithe ag Cuntaí Provence nó ag Parlaimint Aix, ó na Meánaoiseanna go dtí deireadh an 19ú haois.

Bhíodh na feirmeoirí in ann maireachtáil ann go neamhthuilleamaíoch mar gheall ar an suíomh ilchríochach, ag saothrú fíniúnacha, gránach agus crann ológ ar aon dáileacht amháin, rud a chruthaigh tírdhreach coillearnach tipiciúil.

Mar is amhlaidh an cás do limistéar fíonsaothrúcháin iomlán Provence, tá an raon cineálacha an-éagsúil mar thoradh ar mhalartuithe thar chainéil cumarsáide idir an Spáinn, an Iodáil agus gleann Rhône, cainéil a thrasnaíonn an limistéar geografach. Roghnaíodh dosaen cineálacha fíonchaoire de réir a chéile mar gheall gur oiriúnaigh siad do shaintréithe an limistéir agus ar an acmhainneacht a bhain leo chun fíonta ar ardchaighdeán a tháirgeadh, lena n-áirítear Cinsaut N, Grenache N agus Grenache blanc B, Mourvèdre N, Syrah N, Tibouren N, Carignan N, Clairette B, Ugni B agus Vermentino B (ar a dtugtar “Rolle” go háitiúil).

Forbraíodh mianaigh báicsíte timpeall Brignoles ag deireadh an 19ú haois agus chuidigh sé sin le forbairt fíonsaothrúcháin a spreagadh i measc mianadóirí ar theastaigh uathu ioncam breise a thuilleadh. Mhéadaigh an fhorbairt sin i saothrú fíonghort an tionchar a bhí ag comharchumainn fíonsaothraithe, a tháinig chun cinn ag tús an 20ú haois agus a bhí bunaithe go han-mhaith i lár Roinn Var.

Chonacthas an t-ainm “Coteaux varois” den chéad uair in 1945 i rialachán inar socraíodh praghsanna fíonta. Sainíodh in Ordú an 29 Eanáir 1975, arna forlíonadh le hOrdú eile an 18 Nollaig 1978, an limistéar táirgthe le haghaidh “Vin de Pays des Coteaux varois”. Aithníodh in Ordú an 28 Meitheamh 1984 an sonrúchán tionscnaimh “Coteaux varois” mar “vin délimité de qualité supérieure” (fíon ag a bhfuil ainmniúchán tionscnaimh d’ardchaighdeán). Aithníodh an sonrúchán tionscnaimh faoi chosaint an 26 Márta 1993 faoin ainm “Coteaux varois” agus mar “Coteaux varois en Provence” an 2 Lúnasa 2005.

In 2009, tháirg 81 fhíonghort phríobháideacha agus 10 bhfíonghort chomhoibritheacha 117 500 heictilítear ar 2 560 heicteár.

Bhí fíonta rosé mar 85 % den táirgeadh, fíonta dearga mar 12,5 % agus fíonta geala mar 2,5 %.

8.3. Idirghníomhaíochtaí cúisíocha

An aeráid Mheánmhara agus an tionchar ilchríochach uirthi, aeráid atá níos fuaire ná limistéir mhuirí, agus é sin i dteannta ithreacha carraigeacha cré-aolchloiche agus córas uisce cothrom a théann go héasca, cuireann na gnéithe sin aibiú na bhfíonchaor agus na bpolaifeanól chun cinn trí strus maidir le huisce a theorannú. An tsealaíocht idir oícheanta fuara agus laethanta teo, agus an tsealaíocht sin sonrach don limistéar geografach le linn an tsamhraidh, cuidíonn sé sin le cáilíocht agus aibiú polaifeanól, go háirithe le linn na tréimhse díreach roimh an mbuaint. Tá an tsaintréith pholaifeanóil sin ar cheann de na cúiseanna a mbíonn tainniní saibhre agus míne ag na fíonta dearga.

Bíonn tionchar ag an Mistral, gaoth crua aduaidh a bhíonn fuar agus tirim, ar na fíonghoirt, agus glanann an ghaoth sin na fíonghoirt i rith an timthriall fáis trí fhorbairt galair chrioptagamacha a chosc, go háirithe i ndiaidh na stoirmeacha a bhíonn ann go minic i mí Lúnasa.

Spreagann na saintréithe sin uile táirgeadh buainte aibí agus tiubhaithe atá sláintiúil agus a tháirgeann fíonta torthaíocha agus casta ag a mbíonn cothromaíocht dheas agus shainiúil idir maothlachas agus beocht.

Tá méadú ag teacht ar an tóir agus ar an gcáil atá ar fhíonta ag a bhfuil an sonrúchán tionscnaimh cláraithe “Coteaux Varois en Provence”, fíonta ó chroí Provence, a bhuí le spleodracht na dtáirgeoirí a thairbhíonn de “Theach Fíonta” atá bunaithe in iarmhainistir La Celle, áit suaimhnis agus tearmainn. Agus í taobh le caolsráid cufróige, athraíodh an garraí daingean a bhíodh sa mhainistir go fíonghort Francach, áit a bhfuil bailiúchán de níos mó ná 80 cineál fíonchaoire le fáil.

9. Coinníollacha breise fíor-riachtanacha (pacáistiú, lipéadú, ceanglais eile)

Creat dlíthiúil:

Reachtaíocht náisiúnta

An cineál coinníll breise:

Maolú maidir le táirgeadh sa limistéar geografach críochaithe

Tuairisc ar an gcoinníoll:

Sa limistéar atá díreach in aice láimhe, arna shainiú ag maolú maidir le táirgeadh fíonta, cuimsítear críoch na mbardas seo a leanas, ar bhonn Chód Geografach Oifigiúil 2020:

— Roinn Var: Besse-sur-Issole, Carcès, Correns, Cotignac, Cuers, Entrecasteaux, Flassans-sur-Issole, Montfort-sur-Argens, Pierrefeu-du-Var agus Pourcieux;

— Roinn Bouches-du-Rhône: Auriol.

Creat dlíthiúil:

Reachtaíocht náisiúnta

An cineál coinníll breise:

Forálacha breise a bhaineann le lipéadú

Tuairisc ar an gcoinníoll:

a) D’fhéadfaí an t-aonad geografach níos mó “Vin de Provence” a shonrú ar lipéad an fhíona. Níor cheart do mhéid na litreacha don aonad geografach sin a bheith níos mó, in airde ná ar leithead, ná an méid a úsáidtear le haghaidh na litreacha lena ndéantar ainm an tsonrúcháin tionscnaimh faoi chosaint. Ní mór don aonad geografach níos mó “Vin de Provence” a bheith le feiceáil sa réimse radhairc céanna le hainm an tsonrúcháin tionscnaimh chláraithe.

b) Féadfar aonad geografach níos lú a shonrú ar lipéid na bhfíonta, ar choinníoll gurb amhlaidh an méid seo a leanas: — ainm áite is ea é atá liostaithe i gclárlann na talún; — bíonn sé le feiceáil ar an dearbhú buainte. Na litreacha a úsáidfear chun ainm na háite a phriontáil, ní bheidh siad níos mó ná leath de mhéid na litreacha ina scríobhtar ainm an tsonrúcháin tionscnaimh faoi chosaint, ó thaobh airde ná leithid de.

Nasc chuig an tsonraíocht táirge

https://info.agriculture.gouv.fr/gedei/site/bo-agri/document_administratif-56db90a9-1adb-44fb-806d-d89e584cfdf9

(1) IO L 9, 11.1.2019, lch. 2.